Siden lørdag har der været problemer med Aggersundbroen. Det betyder, at broen i de kommende dage kun åbner tre gange om dagen for sejlads.

Der er travlt på telefonen hos brovagten ved Aggersundbroen. Telefonen ringer hvert halve minut fra folk, der gerne vil igennem med skibe og både. Men det kan de ikke lige så ofte, som de er vant til i disse dage. Årsagen er, at der lige nu er problemer med broen. Et problem der opstod pludseligt lørdag. Nødløsning sat i værk Det er koblingen mellem gearkassen og motoren på broen, der er ved at gå til. - Den er sat sammen med nogle bolte lige nu, og hvor lang tid det holder, det ved vi ikke, siger brovagt Kai Kristensen. Artiklen fortsætter under videoen... Faktisk kan broen sagtens åbnes. Problemerne opstår, når broen skal lukkes sammen igen, så bilerne igen kan køre over broen. Det er nemlig lukkemekanismen, der holder broen samlet, der har svært ved at blive lukket korrekt, når broen har været åbnet. - Lukningen er besværlig. Jeg tør ikke åbne ret mange gange, for lige pludselig går det ud over trafikken, siger Kai Kristensen og fortsætter: - Hver eneste gang, den åbner, kan det være, den ikke kan mere. Broen åbner tre gange dagligt Da problemerne opstod lørdag, blev broen lukket, og siden har broen kun været åben få gange. Det betyder, der ligger mange både i Løgstør Havn og venter på at kunne komme igennem broen. Da vi mandag formiddag taler med brovagten, har han desuden udsyn til seks syv både, der ligger i vandet ved broen og venter på åbningen. Men bådene må væbne sig med tålmodighed, for indtil der er kommet reservedele til broen, vil den efter planen kun åbne tre gange om dagen - klokken 09.00, klokken 14.00 og klokken 19.00. Kommer man efter klokken 19.00, må man således vente til næste morgen. Det er endnu uvist, hvornår broen kan blive repareret og gå tilbage til normal drift.